'Eskom moet by beurtkrag-skedules hou' | Maroela Media
Die Kaapse Kamer van Koophandel en Nywerheid het Woensdag gesê die skielike afwisseling tussen die verskillende fases van beurtkrag maak dit moeilik vir besighede om vooruit te beplan en ondermyn produktiwiteit.
"Die afgelope twee dae was daar fase 1-beurtkrag en toe skielik fase 2-beurtkrag," het Janine Myburgh, president van die kamer, in 'n verklaring gesê. "Ons het ook gevalle gehad waar beurtkrag geskeduleer was maar nie plaasgevind het nie."
Volgens Myburgh sal dit beter wees indien beurtkrag meer voorspelbaar is sodat besighede deeglike beplanning kan doen. "In 'n kantooropset kan jy byvoorbeeld weet dat jou rekenaars vir twee en 'n half ure in die oggend gaan af wees so dan kan jy jou vergaderings vir dié tyd skeduleer."
Eskom het Woensdag fase 1-beurtkrag toegepas wat 14:00 tot 'n einde gekom het in plaas van 22:00. Volgens die kragvoorsiener is beurtkrag vir die res van die week 'n moontlikheid aangesien die kragnetwerk steeds erg onder druk is.
Elsie · 4 jaar gelede
Ek bly in Klerksdorp. Volgens die skedule wat in die plaaslike koerant was sou ons gister van 14:00 tot 18:30 sonder krag wees. Om 14:40 het die krag afgegaan en eers weer om 19:40 aan gegaan. 5 ure sonder krag! Nadat dit aan gekom het het dit kort-kort aan en af gegaan. Eerstens het Eskom op tv gese die krag sal nie langer as 2 ure in 'n gebied af wees nie en tweedens, die aan en af gaan, gaan net ons yskaste en vrieskaste laat ingee. Wie gaan dan opdok? Al kry ons 'n skedule beteken dit niks want hulle bly nie daarby nie!!!